Neuvoston 23 päivänä lokakuuta 2001 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 6/2002 Euroopan parlamentin ja neuvoston asetuksen antamiseksi neuvoston asetusten (ETY) N:o 881/92 ja (ETY) N:o 3118/93 muuttamisesta kuljettajatodistuksen käyttöön ottamiseksi



Virallinen lehti nro C 009 , 11/01/2002 s. 0017 - 0026



Neuvoston 23 päivänä lokakuuta 2001 vahvistama yhteinen kanta (EY) N:o 6/2002 Euroopan parlamentin ja neuvoston asetuksen (EY) N:o .../2002 antamiseksi neuvoston asetusten (ETY) N:o 881/92 ja (ETY) N:o 3118/93 muuttamisesta kuljettajatodistuksen käyttöön ottamiseksi (2002/C 009/03) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 71 artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Asetuksen (ETY) N:o 881/92(4) mukaisesti kansainvälisen maanteiden tavaraliikenteen harjoittaminen edellyttää yhteisön lupaa eli yhdenmukaista asiakirjaa. (2) Sellaisen yhdenmukaisen samantyyppisen asiakirjan puuttuminen, jolla todistetaan, että kuljettajalla on kelpoisuus kuljettaa ajoneuvoja, joilla harjoitetaan yhteisön lupaa edellyttävää liikennettä, toisin sanoen asetuksessa (ETY) N:o 881/92 tarkoitettua kansainvälistä liikennettä ja asetuksessa (ETY) N:o 3118/93(5) määriteltyä ja säädettyä kabotaasiliikennettä, estää jäsenvaltioita tarkistamasta, ovatko kolmansien maiden kuljettajat laillisessa työsuhteessa tai kuljetuksesta vastaavan liikenteenharjoittajan käyttöön laillisesti asetettuja. (3) Tämän vuoksi on aiheellista ottaa käyttöön kuljettajatodistus ja rajoittaa tämän asetuksen soveltamisala kuljettajiin, jotka ovat kolmansien maiden kansalaisia, ja päättää myöhemmin soveltamisalan mahdollisesta laajentamisesta komission tekemän arvioinnin perusteella. (4) Tämä asetus ei vaikuta jäsenvaltioiden ja yhteisön lainsäädäntöön ja määräyksiin, jotka koskevat liikkumista, asuinpaikkaa ja pääsyä ansiotyöhön. (5) Se, että kuljettajien työsuhteen tai käytön lainmukaisuutta ei ole mahdollista tarkistaa liikenteenharjoittajan sijoittautumisjäsenvaltion ulkopuolella, on johtanut markkinatilanteeseen, jossa kolmansien maiden kuljettajia käytetään joskus sääntöjen vastaisesti ja pelkästään liikenteenharjoittajan sijoittautumisjäsenvaltion ulkopuolella tapahtuvia kansainvälisiä kuljetuksia varten tarkoituksin rikkoa liikenteenharjoittajalle yhteisön luvan myöntäneen sijoittautumisjäsenvaltion kansallista lainsäädäntöä. (6) Tällaiset sääntöjen vastaisesti käytetyt kuljettajat työskentelevät usein epävarmoissa olosuhteissa ja ovat alipalkattuja, mikä vaarantaa liikenneturvallisuuden. (7) Tällainen kansallisen lainsäädännön järjestelmällinen rikkominen on johtanut siihen, että kilpailu tällaisia toimintatapoja käyttävien liikenteenharjoittajien ja ainoastaan laillisessa työsuhteessa olevia kuljettajia käyttävien liikenteenharjoittajien välillä on vääristynyt vakavasti. (8) Toimivaltaisten elinten on mahdotonta valvoa sääntöjen vastaisesti käytettyjen kuljettajien työolosuhteita. (9) Jäsenvaltiot eivät voi toteuttaa kuljettajatodistuksen käyttöönottoa riittävällä tavalla, ja se voidaan näin ollen toteuttaa paremmin yhteisön tasolla toissijaisuusperiaatetta koskevan perustamissopimuksen 5 artiklan mukaisesti. Kyseisessä artiklassa esitetyn suhteellisuusperiaatteen mukaisesti tämä asetus ei ylitä sitä, mikä on tarpeen tämän tavoitteen saavuttamiseksi. (10) Jäsenvaltiot tarvitsevat aikaa uuden kuljettajatodistuksen painattamiseen ja jakamiseen, joten tätä asetusta on ryhdyttävä soveltamaan vasta, kun jäsenvaltioilla on ollut riittävästi aikaa toteuttaa sen täytäntöönpanon edellyttämät toimenpiteet. (11) Olisi erityisesti vahvistettava, että jäsenvaltiot voivat edellyttää ajoneuvon, jonka osalta ne antavat todistetun jäljennöksen yhteisön luvasta, olevan rekisteröity kyseisen jäsenvaltion alueella. (12) Asetusta (ETY) N:o 881/92 samoin kuin asetusta (ETY) N:o 3118/93 on muutettava vastaavasti ja säädettävä, että jos kuljettaja on kolmannen maan kansalainen, hänellä on oltava kuljettajatodistus, OVAT ANTANEET TÄMÄN ASETUKSEN: 1 artikla Muutetaan asetus (ETY) N:o 881/92 seuraavasti: 1) Lisätään 2 artiklaan luetelmakohta seuraavasti: "- 'kuljettajalla' henkilöä, joka kuljettaa ajoneuvoa tai joka on kyseisen ajoneuvon kyydissä ollakseen tarvittaessa käytettävissä ajoneuvon kuljettamiseen." 2) Muutetaan 3 artikla seuraavasti: a) korvataan 1 kohta seuraavasti: "1. Kansainvälisiä kuljetuksia varten vaaditaan yhteisön lupa sekä lisäksi kuljettajatodistus, jos kuljettaja on kolmannen maan kansalainen." b) lisätään kohta seuraavasti: "3. Jäsenvaltio myöntää 6 artiklan mukaisesti kuljettajatodistuksen jokaiselle liikenteenharjoittajalle - jolla on yhteisön lupa, - joka pitää kyseisessä jäsenvaltiossa laillisessa työsuhteessa tai laillisesti käyttää kuljettajia, jotka ovat kolmannen maan kansalaisia ja jotka on asetettu sen käyttöön niitä kuljettajien työ- ja ammattikoulutusehtoja noudattaen, jotka on asetettu tässä jäsenvaltiossa - laeilla, asetuksilla tai hallinnollisilla määräyksillä ja soveltuvissa tapauksissa - työehtosopimuksilla kyseisessä jäsenvaltiossa sovellettavia sääntöjä noudattaen." 3) 4 artiklassa nykyisestä tekstistä tulee 1 kohta, ja artiklaan lisätään kohta seuraavasti: "2. Edellä 3 artiklassa tarkoitetulla kuljettajatodistuksella todistetaan, että yhteisön lupaa edellyttävän maantieliikenteen yhteydessä kuljetuksen suorittava kuljettaja, joka on kolmannen maan kansalainen, on liikenteenharjoittajan sijoittautumisjäsenvaltiossa suorittamassa maantiekuljetuksia kuljettajien työ- ja ammattikoulutusehtoja koskevien lakien, asetusten tai hallinnollisten määräysten ja soveltuvissa tapauksissa työehtosopimusten mukaisesti kyseisessä jäsenvaltiossa sovellettavia sääntöjä noudattaen." 4) Lisätään 5 artiklaan kohta seuraavasti: "5. Yhteisön lupa myönnetään viideksi vuodeksi, ja se on uusittavissa." 5) Korvataan 6 artikla seuraavasti: " 6 artikla 1. Edellä 3 artiklassa tarkoitetun kuljettajatodistuksen myöntävät sen jäsenvaltion toimivaltaiset viranomaiset, johon kuljetusyritys on sijoittautunut. 2. Jäsenvaltion on myönnettävä kuljettajatodistus yhteisön luvan haltijalle jokaisen kuljettajan osalta, joka on kolmannen maan kansalainen ja joka on laillisessa työsuhteessa yhteisön luvan haltijaan tai asetettu laillisesti tämän käyttöön kyseisessä jäsenvaltiossa sovellettavien kuljettajien työ- ja ammattikoulutusehtoja koskevien lakien, asetusten tai hallinnollisten määräysten ja soveltuvissa tapauksissa työehtosopimuksien mukaisesti kyseisessä jäsenvaltiossa sovellettavia sääntöjä noudattaen. Kussakin kuljettajatodistuksessa todistetaan, että todistuksessa mainittu kuljettaja on 4 artiklassa määriteltyjen ehtojen mukaisessa työsuhteessa. 3. Kuljettajatodistuksen on oltava liitteessä III olevan mallin mukainen, ja mainitussa liitteessä vahvistetaan myös todistuksen käyttöehdot. Jäsenvaltioiden on toteutettava kaikki tarpeelliset toimenpiteet kuljettajatodistusten väärentämisen estämiseksi. Jäsenvaltiot ilmoittavat niistä komissiolle. 4. Kuljettajatodistus kuuluu liikenteenharjoittajalle, joka antaa sen todistuksessa mainitun kuljettajan käyttöön tämän kuljettaessa ajoneuvoa, jolla suoritetaan kuljetuksia kyseiselle liikenteenharjoittajalle myönnettyä yhteisön lupaa käyttäen. Kuljettajatodistuksesta on säilytettävä oikeaksi todistettu jäljennös liikenteenharjoittajan tiloissa. Kuljettajatodistus on vaadittaessa esitettävä tarkastusviranomaiselle. 5. Kuljettajatodistus myönnetään sen myöntävän jäsenvaltion määräämäksi ajaksi, joka voi olla enintään viisi vuotta. Kuljettajatodistus on voimassa ainoastaan niin kauan kuin sen myöntämisedellytykset täyttyvät. Jäsenvaltioiden on toteutettava tarvittavat toimenpiteet sen varmistamiseksi, että liikenteenharjoittaja palauttaa kyseisen todistuksen välittömästi sen myöntäneille viranomaisille, kun nämä edellytykset eivät enää täyty." 6) Nykyisestä tekstistä 7 artiklassa tulee 1 kohta, ja artiklaan lisätään kohta seuraavasti: "2. Sijoittautumisjäsenvaltion toimivaltaisten viranomaisten on tarkastettava säännöllisesti vuosittaisin tarkastuksin, jotka koskevat vähintään 20:tä prosenttia kyseisessä jäsenvaltiossa myönnetyistä voimassaolevista todistuksista, täyttyvätkö 3 artiklan 3 kohdassa tarkoitetut kuljettajatodistuksen myöntämisedellytykset edelleen." 7) Korvataan 8 artikla seuraavasti: " 8 artikla 1. Jos 3 artiklan 2 tai 3 kohdassa mainitut edellytykset eivät täyty, sijoittautumisjäsenvaltion toimivaltaisten viranomaisten on perustellulla päätöksellä evättävä yhteisön luvan tai kuljettajatodistuksen myöntäminen tai uudistaminen. 2. Toimivaltaisten viranomaisten on peruutettava yhteisön lupa tai kuljettajatodistus, jos luvanhaltija: - ei enää täytä 3 artiklan 2 tai 3 kohdassa asetettuja edellytyksiä tai - on antanut virheellisiä tietoja yhteisön luvan tai kuljettajatodistuksen myöntämiseen tarvittavien tietojen osalta. 3. Vakavien kuljetussäännösten rikkomisten tai toistuvien vähäisempien rikkomisten vuoksi voivat rikkomiseen syyllistyneen liikenteenharjoittajan sijoittautumisjäsenvaltion toimivaltaiset viranomaiset muun muassa ottaa pois väliaikaisesti tai osittain yhteisön luvan oikeiksi todistetut jäljennökset sekä ottaa pois kuljettajatodistuksia. Näistä seuraamuksista päätetään yhteisön luvan haltijan tekemien rikkomisten vakavuuden sekä tämän hallussa olevien kansainvälistä liikennettä koskevan luvan oikeiksi todistettujen jäljennösten kokonaislukumäärän perusteella. 4. Jos kuljettajatodistuksia käytetään jollakin tavoin väärin siten, että syyllistytään vakaviin rikkomisiin tai toistuviin vähäisempiin rikkomisiin, tällaisiin rikkomisiin syyllistyneen liikenteenharjoittajan sijoittautumisjäsenvaltion toimivaltaisten viranomaisten on langetettava tarkoituksenmukaiset seuraamukset; ne voivat esimerkiksi - keskeyttää kuljettajatodistusten myöntämisen, - peruuttaa kuljettajatodistuksia, - asettaa kuljettajatodistusten myöntämiselle lisäedellytyksiä väärinkäytön ehkäisemiseksi, - ottaa pois väliaikaisesti tai osittain yhteisön luvan oikeiksi todistetut jäljennökset. Näistä seuraamuksista päätetään yhteisön luvan haltijan tekemien rikkomisten vakavuuden perusteella." 8) Nykyisestä tekstistä 9 artiklassa tulee 1 kohta, ja artiklaan lisätään kohta seuraavasti: "2. Jäsenvaltioiden on taattava, että yhteisön luvan haltija voi valittaa kaikista sijoittautumisjäsenvaltion toimivaltaisten viranomaisten tekemistä kuljettajatodistuksen epäämistä tai peruuttamista taikka kuljettajatodistusten myöntämiselle asetettavia lisäedellytyksiä koskevista päätöksistä." 9) Asetuksen 11 artiklan 3 kohdassa on aiheellista korvata sanat "8 artiklan 3 kohdassa" sanoilla "8 artiklan 3 ja 4 kohdassa". 10) Lisätään artikla seuraavasti: " 11 a artikla Komissio tarkastelee, mitä seurauksia on kuljettajatodistuksen hankkimisvelvollisuuden rajoittamisella vain niihin kuljettajiin, jotka ovat kolmannen maan kansalaisia, ja esittää ehdotuksen tämän asetuksen muuttamiseksi, jos se on riittävän perusteltua." 11) Lisätään tämän asetuksen liitteessä oleva liite III. 2 artikla Muutetaan asetuksen (ETY) N:o 3118/93 1 artikla seuraavasti: 1) korvataan 1 kohta seuraavasti: "1. Jokaisella toisen lukuun toimivalla maanteiden tavaraliikenteen harjoittajalla, jolla on asetuksessa (ETY) N:o 881/92 tarkoitettu yhteisön lupa ja jonka kuljettajalla, jos hän on kolmannen maan kansalainen, on mainitussa asetuksessa säädettyjen ehtojen mukainen kuljettajatodistus, on tässä asetuksessa säädetyin edellytyksin oikeus tilapäisesti harjoittaa toisessa jäsenvaltiossa, jäljempänä 'vastaanottava jäsenvaltio', kansallista maanteiden tavaraliikennettä toisen lukuun, jäljempänä 'kabotaasiliikenne', vaikka liikenteenharjoittajalla ei ole kotipaikkaa tai muuta toimipaikkaa vastaanottavassa jäsenvaltiossa." 2) lisätään 2 kohtaan alakohta seuraavasti: "Jos kuljettaja on kolmannen maan kansalainen, hänellä on oltava asetuksessa (ETY) N:o 881/92 säädettyjen ehtojen mukainen kuljettajatodistus." 3 artikla Jäsenvaltioiden on ilmoitettava komissiolle toimenpiteistä, jotka ne toteuttavat tämän asetuksen täytäntöön panemiseksi. 4 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan ... päivästä ...kuuta ...(6). Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty ... Euroopan parlamentin puolesta Puhemies Neuvoston puolesta Puheenjohtaja (1) EYVL C 96 E, 27.3.2001, s. 207. (2) EYVL C 193, 10.7.2001, s. 28. (3) Euroopan parlamentin lausunto, annettu 16. toukokuuta 2001 (ei vielä julkaistu virallisessa lehdessä), neuvoston yhteinen kanta, vahvistettu 23. lokakuuta, ja Euroopan parlamentin päätös, tehty ... (ei vielä julkaistu virallisessa lehdessä). (4) Neuvoston asetus (ETY) N:o 881/92, annettu 26 päivänä maaliskuuta 1992, yhteisössä jäsenvaltion alueelle tai sen alueelta taikka yhden tai useamman jäsenvaltion alueen kautta tapahtuvan maanteiden tavaraliikenteen markkinoille pääsystä (EYVL L 95, 9.4.1992, s. 1), asetus sellaisena kuin se on muutettuna vuoden 1994 liittymisasiakirjalla. (5) Neuvoston asetus (ETY) N:o 3118/93, annettu 25 päivänä lokakuuta 1993, edellytyksistä, joilla muut kuin jäsenvaltiosta olevat liikenteenharjoittajat voivat harjoittaa kansallista maanteiden tavaraliikennettä jäsenvaltiossa (EYVL L 279, 12.11.1993, s. 1). (6) Vuoden kuluttua tämän asetuksen voimaantulosta. LIITE "LIITE III EUROOPAN YHTEISÖ >PIC FILE= "C_2002009FI.002103.EPS">" NEUVOSTON PERUSTELUT I JOHDANTO Komissio toimitti 27. marraskuuta 2000 ehdotuksen asetukseksi, jolla muutetaan yhteisössä jäsenvaltion alueelle tai sen alueelta taikka yhden tai useamman jäsenvaltion alueen kautta tapahtuvan maanteiden tavaraliikenteen markkinoille pääsystä annettua neuvoston asetusta (ETY) N:o 881/92 yhdenmukaisen kuljettajatodistuksen osalta(1). Tämä ehdotus perustuu EY:n perustamissopimuksen 71 artiklaan. Euroopan parlamentti antoi lausuntonsa komission ehdotuksesta 16. toukokuuta 2001, ja talous- ja sosiaalikomitea omansa 25. huhtikuuta 2001(2). Kuulemispyynnön johdosta, jonka neuvosto toimitti 7. maaliskuuta 2001, alueiden komitea ilmoitti 19. kesäkuuta 2001 päivätyllä kirjeellä päättäneensä luopua lausunnon antamisesta. Komissio otti huomioon Euroopan parlamentin lausunnon ja toimitti neuvostolle muutetun ehdotuksen 5. heinäkuuta 2001. Neuvosto vahvisti 23 päivänä lokakuuta 2001 yhteisen kannan EY:n perustamissopimuksen 251 artiklan mukaisesti. II EHDOTUKSEN TAVOITTEET Komission muutetun ehdotuksen tarkoituksena on laatia yhdenmukainen yhteisön asiakirja, eli kuljettajatodistus, jonka avulla kansalliset valvontaelimet voivat tehokkaasti tarkastaa niiden ajoneuvonkuljettajien työsuhteen laadun, jotka harjoittavat yhteisön liikenneluvan edellyttämää kansainvälistä tavaraliikennettä koko yhteisön alueella. Komissio pyrkii ratkaisemaan ongelman, joka on havaittu viime vuosina ja joka johtuu siitä, että eräät yhteisön yritykset ottavat laittomasti työhön yhä useampia näistä kuljettajista. Itse asiassa näiden kuljettajien työolot ovat usein puutteelliset, mikä toisaalta voi vaarantaa liikenneturvallisuuden, ja tällainen kansallisen lainsäädännön systemaattinen rikkominen vääristää merkittävästi kilpailua. Ehdotusta sovelletaan kahtena ensimmäisenä vuonna ainoastaan niihin kuljettajiin, jotka ovat kolmansien maiden kansalaisia todistuksen käyttöönottoon liittyvän hallinnollisen rasituksen keventämiseksi. Asetusta voidaan soveltaa edellä mainittuihin kuljettajiin kuusi kuukautta asetuksen voimaantulon jälkeen. Sitä vastoin asetus koskisi kaikkia kuljettajia heidän kansallisuudestaan riippumatta kolmekymmentä kuukautta asetuksen voimaantulon jälkeen. III YHTEISEN KANNAN ANALYYSI 1. Neuvosto yhtyi komission analyysiin, jonka mukaan sellaisen yhdenmukaisen samantyyppisen asiakirjan puuttuminen, jolla todistetaan yhteisön liikenneluvan edellyttämää liikennettä harjoittavan kuljettajan olevan laillisessa työsuhteessa jonkin jäsenvaltion alueella, aiheuttaa jäsenvaltioille huomattavia valvontaongelmia, jotka edistävät kuljettajien laittoman työnteon kehittymistä. Neuvosto on kuitenkin rajannut asetuksen soveltamisalan niihin kuljettajiin, jotka ovat kolmansien maiden kansalaisia. Se perustui komission vuonna 1999 tekemään tutkimukseen, jonka mukaan laittomasti kansainvälistä liikennettä harjoittavien yhteisön ajoneuvojen kuljettajiksi otetut kuljettajat ovat usein peräisin kolmansista maista ja työskentelevät usein epävarmoissa olosuhteissa ja ovat alipalkattuja. Komission muutetusta ehdotuksesta poiketen neuvoston yhteisessä kannassa edellytetään tästä syystä, että - ainoastaan niillä kuljettajilla, jotka ovat kolmannen maan kansalaisia, on oltava kuljettajatodistus (ks. erityisesti 1 artiklan 2 kohta); koskee asetuksen (ETY) N:o 881/92 3 artiklan uusia alakohtia 1 ja 3, - asetuksen soveltamisalan mahdollisesta laajentamisesta päätetään myöhemmin komission tekemän arvioinnin perusteella (johdanto-osan 3 kappale). Komissio tarkastelee, mitä seurauksia on tällaisella asetuksen soveltamisalan mahdollisella rajoittamisella, ja esittää muutosehdotuksen (1 artiklan 10 kohta) uuden 11 a artiklan osalta, jos se on riittävän perusteltua. Lisäksi neuvosto katsoo, että kyseisen todistuksen vaatiminen ainoastaan niiltä kuljettajilta, jotka ovat kolmannen maan kansalaisia, ei aiheuta näiden ja niiden kuljettajien välillä, jotka ovat yhteisön kansalaisia, yhteisön ja eräiden Keski- ja Itä-Euroopan valtioiden välisten eurooppalaisten sopimusten vastaista syrjintää. Itse asiassa neuvoston yhteinen kanta ei koske työoloja vaan tarkoituksena on tarkastaa, onko työhönpääsy tapahtunut laillisesti noudattaen sitä koskevaa lainsäädäntöä. Lisäksi neuvosto katsoi, että soveltamisalan pienentäminen jättämällä yhteisön kuljettajat sen ulkopuolelle voi keventää jäsenvaltioihin kohdistuvaa hallinnollista rasitusta. Jos yhteisen kannan soveltamisala olisi lisäksi ulotettu koskemaan myös niitä kuljettajia, jotka ovat yhteisön kansalaisia, olisi syntynyt ongelma sen suhteen, mitä järjestelmää olisi sovellettava yksityisyrittäjinä toimiviin kuljettajiin. Komission muutetussa ehdotuksessa ei aseteta kaikkia yksityisyrittäjinä toimivia kuljettajia yhtäläisen järjestelmän piiriin. Se sisällyttää soveltamisalaan ainoastaan ne yksityisyrittäjinä toimivat kuljettajat, jotka eivät ole luonnollisina henkilöinä yhteisön liikenneluvan haltijoita. Muutetun ehdotuksen mukaisesti - jos luvan haltija ja kuljettaja ovat sama luonnollinen henkilö, lupa riittää, koska kyseessä on yksityisyrittäjänä toimiva kuljettaja ilmauksen varsinaisessa merkityksessä (ajoneuvon omistaja), ja hän ei tästä syystä tarvitse todistusta, - jos luvan haltija on oikeushenkilö, kuljettajalla on oltava todistus siitä huolimatta, että hän on yrityksen ainoa omistaja; yrityksellä on joskus eri nimi kuin omistajalla (yhden henkilön rajavastuuyhtiö, osakeyhtiö jne.). Ennen kuin neuvosto teki päätöksen edellä mainitusta asetuksen soveltamisalan rajaamisesta, se tarkasteli mahdollisuutta antaa yrityksille luvan laatia itse todistus jäsenvaltioihin kohdistuvan hallinnollisen rasituksen keventämiseksi antamalla niiden myöntää tarvittavat todistukset tarvittaessa mahdollisimman lyhyen määräajan kuluessa. Neuvosto ei kuitenkaan sisällyttänyt tätä mahdollisuutta asetukseen, koska olisi vaikeaa hyväksyä sitä, että luvanhaltijan ja yksityisyrittäjänä toimivan kuljettajan ollessa tosiasiassa sama henkilö (luvanhaltija on oikeushenkilö, jonka ainoana kuljettajana on yrityksen hallinnollinen toimihenkilö, johtaja tms.) yritys voisi laatia todistuksen, koska henkilö ei voisi laatia itselleen todistusta. 2. Muutetusta ehdotuksesta poiketen neuvoston yhteisessä kannassa edellytetään lisäksi seuraavaa: - otetaan käyttöön tiukempi tarkastusmenettely eli todistusten määrästä vähintään 20 prosenttia kattava vuosittainen tarkastus yrityksessä (1 artiklan 6 kohta; koskee asetuksen (ETY) N:o 881/92 uuden 7 artiklan 2 kohtaa), - kabotaasiliikennettä koskeva muutos. Se on otettu huomioon otsikossa, johdanto-osan 2 kappaleessa ja 2 artiklassa. Yhteisessä kannassa edellytetään itse asiassa asetuksen (ETY) N:o 3118/93(3) muuttamista, jotta kuljettajalta, joka on jonkin kolmannen maan kansalainen, voidaan vaatia kuljettajatodistus asetuksessa (ETY) N:o 3118/93 määritellyn ja säädetyn kabotaasiliikenteen harjoittamiseksi. IV EUROOPAN PARLAMENTIN TARKISTUKSET Neuvosto hyväksyi Euroopan parlamentin ehdottamasta seitsemästä tarkistuksesta ainoastaan tarkistuksen 7. Neuvosto ei hyväksynyt tarkistuksia 1-5 ja tarkistuksen 6 toista osaa, koska yhteisessä kannassa soveltamisala rajattiin koskemaan ainoastaan kolmansien maiden kuljettajia. Tarkistuksen 6 ensimmäisen osan osalta, jonka tarkoituksena on soveltaa asetusta heti voimaantulon jälkeen kuljettajiin, jotka eivät ole jäsenvaltion kansalaisia, neuvosto piti parempana, että käytännön syistä, jotka liittyvät asetuksen täytäntöönpanon edellyttämien toimenpiteiden valmisteluun, asetusta sovelletaan vuosi sen jälkeen kun se on tullut voimaan. (1) EYVL C 96 E, 27.3.2001, s. 207. (2) EYVL C 193, 10.7.2001, s. 28. (3) Neuvoston asetus (ETY) N:o 3118/93, annettu 25 päivänä lokakuuta 1993, edellytyksistä, joilla muut kuin jäsenvaltiosta olevat liikenteenharjoittajat voivat harjoittaa kansallista maanteiden tavaraliikennettä jäsenvaltiossa (EYVL L 279, 12.11.1993, s. 1).